Algimantas Lopas

Algimantas Lopas (1928 m. gegužės 12 d. Joniškyje – 2010 m. rugsėjo 4 d.) – choro dirigentas ir pedagogas.

 Biografija 
Pirmąsias muzikos žinias gavo iš vargonininkų J. Dragūno ir Juozo Pėželio. Vėliau mokėsi Kauno 8-ojoje gimnazijoje ir kurį laiką dirbo koncertmeisteriu Valstybės teatre.

1946–1950 m. Klaipėdos muzikos mokykloje mokėsi skambinti fortepijonu (dėst. P. Pokrovskis) ir diriguoti (dėst. Juozas Karosas). Mokydamasis dirbo koncertmeisteriu ir dirigentu Klaipėdos muzikiniame dramos teatre.

1950–1954 m. choro dirigavimą studijavo Lietuvos valstybinėje konservatorijoje (dėst. Povilo Bekerio klasė) ir dirbo koncertmeisteriu.

1951–1958 m. – Lietuvos valstybinio dramos teatro muzikos dalies vedėjas, nuo 1955 m. – Lietuvos valstybinės konservatorijos Choro dirigavimo katedros vyr. dėstytojas, nuo 1977 m. – docentas, nuo 1990 m. – Lietuvos muzikos akademijos Choro dirigavimo katedros profesorius.

Nuo 1966 m. apie du dešimtmečius vadovavo neakivaizdinio skyriaus choro studijai, choro dirigavimą dėstė ir Vilniaus valstybinio pedagoginio instituto Muzikos katedroje. Išugdė daugiau kaip 100 kvalifikuotų chorvedžių.

1961–1967 m. vadovavo Vilniaus tarybinės partinės mokyklos vyrų chorui, vokaliniams ansambliams, solistams ir kaimo kapelai. Keletą metų buvo Vilniaus valstybinio pedagoginio instituto dainų ir šokių liaudies ansamblio „Šviesa“ chormeisteris, daug metų dirbo Vilniaus miesto vyrų ir moterų chorų „Aidas" chormeisteriu, nuo 1961 m. buvo Respublikinio muzikos mokytojų mišriojo choro chormeisteris – dirigentas.

Nuo 1976 m. – Vilniaus miesto vyrų choro „Aidas“ meno vadovas ir vyr. dirigentas. 1993 m. choras perėjo Vilniaus karininkų ramovės žinion. „Aidas" jau yra išmokęs apie 600 įvairių kūrinių ir surengęs per 700 koncertų Lietuvos miestuose ir miesteliuose, koncertavęs užsienyje.

Choro vadovas A. Lopas su savo dainininkais 1976 m. koncertavo Rumunijoje ir Bulgarijoje, 1976, 1985, 1989 ir 1993 m. – Vokietijoje. 1995 m. spalio 15 ir 21 d. Vilniaus arkikatedroje bazilikoje ir Karininkų ramovėje „Aidas" koncertais pažymėjo savo gyvavimo 40-metį. Choras respublikinių dainų švenčių konkursuose pelnė prizinių vietų, dalyvavo 1994 m. – I ir 1998 m. – II Pasaulio lietuvių dainų šventėse, padarė įrašų Lietuvos radijui ir televizijai.

Iš stambesnių „Aido“ meniškai interpretuotų kūrinių paminėtini Viktoro Budrevičiaus Requiem „Brolių kapuose“, G. Šukio „Mišios Kristaus Rūpintojėlio garbei“, J. Concone „Petite messe sovenelle complete“, Anatolijaus Vivaldi kantata „Gloria“, Johano Bramso „Rapsodija“, Šarlio Guno „Prie svetimų upės krantų“, chorai iš Džiuzepės Verdi operų ir Georgo Frydricho Hendelio oratorijos „Mesijas".

A. Lopas – respublikinių dainų švenčių konsultantas, chorų apžiūrų ir konkursų koncertmeisteris, 1963 m. – I respublikinio vyrų sąskrydžio ir 1964 m. – I respublikinės moksleivių dainų šventės dirigentas, 1998 m. – II Pasaulio lietuvių dainų šventės Vilniuje dirigentas.

Parašė mokslo tiriamųjų darbų, muzikinių straipsnių ir chorų koncertų recenzijų, sudarė daug dainų rinkinių, sukūrė dainų chorams ir muzikos dramos bei televizijos spektakliams.

 Šaltiniai 

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. 

Kategorija:Lietuvos chorvedžiai
Kategorija:Lietuvos pedagogai
Kategorija:Lietuvos koncertmeisteriai